RESOLUCIÓN do 28 de xullo de 2009, da Secretaría Xeral de Modernización e Innovación Tecnolóxica, pola que se determina a composición das comisións de valoración establecidas nas ordes do 31 de decembro de 2008 (publicadas no Diario Oficial de Galicia número 11, do 16 de xaneiro de 2009) correspondentes ao procedemento administrativo IN520A e outro máis.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 20/10/2009

Mediante o Decreto 79/2009, do 19 de abril, establécese a estrutura orgánica da Xunta de Galicia e polos decretos 82/2009 e 83/2009, do 21 de abril, establécense os centros directivos dependentes da Presidencia da Xunta de Galicia, e fíxase a estrutura orgánica dos departamentos da Xunta de Galicia, respectivamente. A entrada en vigor dos citados decretos vai supor, de acordo cos principios de eficacia, austeridade e economía, unha redución da estrutura administrativa ata agora existente.
Do mesmo xeito, mediante o Decreto 325/2009, do 18 de xuño, de estrutura orgánica dos órganos superiores dependentes da Presidencia da Xunta de Galicia, a Secretaría Xeral de Modernización e Innovación Tecnolóxica asume as competencias de liderado das iniciativas en materia da sociedade da información, así como de fomento da innovación no ámbito das tecnoloxías da información e a comunicación.
Existen na actualidade diferentes ordes de subvencións convocadas na área de sociedade da información correspondentes ao exercicio de 2009 que, non alcanzando a fase de resolución, se atopan en fase de tramitación e a composición das comisións de valoración non se adapta aos requirimentos da nova estrutura orgánica da Xunta de Galicia. Nesta situación atopamos dúas ordes do 31 de decembro de 2008 da extinta Consellería a Innovación e Industria, publicadas ambas no DOG do 16 de xaneiro de 2009, correspondentes aos procedementos administrativos IN520A e IN521C.
Resulta urxente, polo tanto, acometer as modificacións que sexan necesarias na composición das comisións de valoración reguladas nas devanditas ordes de convocatoria co fin de que, conforme os principios de eficacia e celeridade que deben inspirar a actuación e a organización administrativa, poida procederse á resolución das diferentes convocatorias.
Na súa virtude, facendo uso das facultades que me confiren os artigos 38, 43.3º e 44 da Lei 1/1983, do 22 de febreiro, reguladora da Xunta e da súa Presidencia, así como a disposición adicional segunda do Decreto 325/2009, do 18 de xuño, de estrutura orgánica dos órganos superiores dependentes da Presidencia da Xunta de Galicia, e demais disposicións de aplicación xeral,
RESOLVO:
Primeiro.-Modificar a composición da comisión de valoración establecida na Orde do 31 de decembro de 2008 pola que se establecen as bases reguladoras para a concesión, en réxime de concorrencia competitiva, das subvencións aos investimentos das empresas en materia das tecnoloxías da información e as comunicacións, no ámbito da Comunidade Autónoma de Galicia para o ano 2009, e se procede á súa convocatoria (procedemento administrativo IN520A), publicada no DOG do 16 de xaneiro de 2009 e convocada pola anterior Consellería de Innovación e Industria, xa que se ve afectada pola nova estrutura orgánica da Xunta de Galicia, de xeito que os números 2 e 3 do artigo 9º das bases reguladoras da citada orde pasan a estar redactados como segue:
«2. A composición da comisión de valoración será a seguinte:
a) Presidencia: a secretaria xeral de Modernización e Innovación Tecnolóxica.
b) Dous vogais: o subdirector xeral de Desenvolvemento da Sociedade da Información e o xefe do Servizo de Xestión da Sociedade da Información.
c) Secretaría: un funcionario da Secretaría Xeral de Modernización e Innovación Tecnolóxica.
3. Se, por calquera outra causa, no momento en que a comisión de valoración teña que examinar as solicitudes, algunha das persoas que a compoñen non puidese asistir, será substituída pola persoa que para o efecto designe o órgano competente para resolver».
Segundo.-Modificar a composición da comisión de valoración establecida na Orde do 31 de decembro de 2008 pola que se establecen as bases reguladoras para a concesión, en réxime de concorrencia competitiva, das subvencións destinadas a entidades de dereito público e privado, sen ánimo de lucro, para impulsar a realización de actuacións de difusión e formación relacionadas especificamente co desenvolvemento e implantación da sociedade da información na Comunidade Autónoma de Galicia, no marco do Plan estratéxico galego da sociedade da información e o Plan Avanza, e se procede á súa convocatoria para 2009 (código de procedemento IN521C), publicada no DOG do 16 de xaneiro de 2009 e convocada pola anterior Consellería de Innovación e Industria, xa que se ve afectada pola nova estrutura orgánica da Xunta de Galicia, de xeito que os números 2 e 3 do artigo 10º das bases reguladoras da citada orde pasan a estar redactados como segue:
«2. A composición da comisión de valoración será a seguinte:
a) Presidencia: a secretaria xeral de Modernización e Innovación Tecnolóxica.
b) Dous vogais: o subdirector xeral de Desenvolvemento da Sociedade da Información e o xefe do Servizo de Xestión da Sociedade da Información.
c) Secretaría: un funcionario da Secretaría Xeral de Modernización e Innovación Tecnolóxica.
3. Se, por calquera outra causa, no momento en que a comisión de valoración teña que examinar as solicitudes, algunha das persoas que a compoñen non puidese asistir, será substituída pola persoa que para o efecto designe o órgano competente para resolver».
Terceiro.-Todos os expedientes de subvención iniciados ao abeiro das ordes de convocatoria sinaladas nos parágrafos anteriores, en trámite na Secretaría Xeral de Modernización e Innovación Tecnolóxica, que non alcanzasen a fase de resolución e notificación aos beneficiarios, remitiranse á correspondente comisión de valoración para que esta, coa nova composición establecida no artigo anterior, proceda ao seu estudo, informe e avaliación co obxecto da súa posterior resolución polo órgano competente para resolver.
Cuarto.-Ordenar a publicación no Diario Oficial de Galicia desta resolución.
Santiago de Compostela, 28 de xullo de 2009.
María del Mar Pereira Álvarez
Secretaria xeral de Modernización e Innovación
Tecnolóxica